Vďaka Európskej zelenej dohode je EÚ na ceste k dosiahnutiu klimatickej neutrality do roku 2050 prostredníctvom rozsiahlej dekarbonizácie všetkých odvetví hospodárstva. Metán je silný skleníkový plyn, ktorého celkový vplyv na zmenu klímy prekonáva len oxid uhličitý a ktorý je zodpovedný približne za jednu tretinu súčasného otepľovania klímy. Medzivládny panel o zmene klímy skonštatoval, že do roku 2030 sa musia dosiahnuť výrazné zníženia emisií metánu, aby sa na svete udržala cieľová hodnota nárastu globálnej teploty do roku 2050 na úrovni menej ako 1,5 °C (alebo dokonca 2 °C). V posúdení vplyvu plánu cieľov v oblasti klímy do roku 2030 sa uvádza, že nákladovo najefektívnejšie úspory emisií metánu možno dosiahnuť v odvetví energetiky. Tieto emisie sú cezhraničným problémom a výsledkom nekoordinovanej regulačnej úpravy v jednotlivých členských štátoch a odvetviach sú medzery a neefektívnosť, pričom takáto úprava môže viesť k narušeniu fungovania jednotného trhu EÚ s energiou. Keďže väčšia časť emisií metánu spojených s energiou z fosílnych zdrojov spotrebovanou v rámci EÚ vzniká mimo EÚ, výsledky v tejto oblasti by mohla priniesť len jednotná akcia členských štátov.

V kontexte fungovania vnútorného trhu s energiami a pri súčasnom zaistení bezpečnosti dodávok v Únii je všeobecným cieľom chrániť a zlepšovať životné prostredie, a to znížením emisií metánu z energie z fosílnych zdrojov vyrobenej alebo spotrebovanej v EÚ. Konkrétne ciele sú 1. zlepšiť presnosť informácií o hlavných zdrojoch emisií metánu spojených s energiou spotrebovanou v EÚ, 2. zaistiť ďalšie účinné zmierňovanie emisií metánu v celom energetickom dodávateľskom reťazci v EÚ a 3. znížiť emisie metánu spojené s energiou z fosílnych zdrojov dovážanou do EÚ.

Vzhľadom na to, že medzi členskými štátmi existuje silné prepojenie prostredníctvom cezhraničnej infraštruktúry a integrovaného trhu EÚ s energiou, zníženie emisií metánu v celej EÚ by ťažilo z homogénneho prístupu politiky na úrovni EÚ. Koordinované opatrenia na úrovni EÚ majú oveľa väčšiu šancu viesť k urýchleným zníženiam emisií metánu v celom hodnotovom reťazci odvetvia energetiky a uľahčujú plné využitie rôznych schopností konať medzi členskými štátmi a súkromnými subjektmi. EÚ a jej členské štáty sú súčasťou celosvetového trhu s ropou, na ktorom majú kolektívne opatrenia vo vzťahu k vývozcom väčšiu váhu než individuálne vnútroštátne opatrenia. EÚ je aj najväčším trhom pre dovoz plynu na svete a politika na úrovni EÚ v oblasti metánu výrazne zvyšuje hodnotu medzinárodných opatrení v oblasti klímy.

V oblasti politiky 1 sa zvažujú možnosti zlepšenia merania a vykazovania emisií metánu v odvetví energetiky, a to uložením povinnosti spoločnostiam vykonávať merania na úrovni zariadení a nahlasovať priame emisie metánu za hospodárske činnosti na území EÚ. Oblasť politiky 2 obsahuje možnosti zmiernenia emisií metánu v EÚ a zahŕňa usmernenie Komisie alebo povinné opatrenia týkajúce sa zmiernenia emisií metánu v odvetviach ropy a fosílneho plynu, povinné opatrenia týkajúce sa zmiernenia emisií metánu v odvetviach ropy, fosílneho plynu a uhlia, ako aj nepriamych emisií a legislatívne opatrenie na dosiahnutie určitého zníženia emisií metánu prostredníctvom požiadavky na vlastnosti. Oblasť politiky 3 obsahuje možnosti merania, vykazovania a zmierňovania emisií metánu spojené so spotrebou fosílnych palív v EÚ, ktoré však vznikajú mimo EÚ, vrátane nástrojov transparentnosti, povinného merania, vykazovania a zmierňovania emisií z energie z fosílnych zdrojov, transparentnosti merania, vykazovania a zmierňovania emisií v odvetví energie z fosílnych zdrojov a legislatívnych opatrení na dosiahnutie určitého zníženia emisií metánu.